b"\n_START_ARTICLE_\nAaron Aaronsohn\n_START_SECTION_\n\xc5\xbdivljenje\n_START_PARAGRAPH_\nAaron Aaronsohn se je rodil v Bac\xc4\x83u, v Romuniji. Ko mu je bilo \xc5\xa1est let, se je dru\xc5\xbeina odselila v Palestino, takrat del Osmanskega cesarstva. Njegovi star\xc5\xa1i so bili med ustanovitelji Zikhrona Ya'aqova, enega prvih judovskih poljedelskih naselij za \xc4\x8dasa prve alije, tj. prve imigracije Judov v Palestino (1882\xe2\x80\x931903)._NEWLINE_Po \xc5\xa1tudiju v Franciji, ki mu ga je omogo\xc4\x8dil baron Edmond de Rothschild, je Aaron napravil botani\xc4\x8dno karto Palestine z okolico in postal vodilni strokovnjak na tem podro\xc4\x8dju. Leta 1906 je na raziskovalnem potovanju na goro Hermon odkril Triticum dicoccoides. To je bilo pomembno odkritje za agronome in zgodovinarje, ki so prou\xc4\x8devali \xc4\x8dlove\xc5\xa1ko civilizacijo. Zaradi tega odkritja je zaslovel po vsem svetu, in tako je lahko na potovanju v ZDA priskrbel finan\xc4\x8dna sredstva za raziskovalno opori\xc5\xa1\xc4\x8de, ki ga je ustanovil v Atlitu, prvi poskusni raziskovalni bazi vzhodnega Sredozemlja._NEWLINE_Po prvi svetovni vojni ga je Haim Weizmann pozval k sodelovanju pri Pari\xc5\xa1ki mirovni konferenci, vendar je Aaronsohna prehitela smrt. Ponesre\xc4\x8dil se je v letalski nesre\xc4\x8di. Njegovi izsledki o flori na obmo\xc4\x8dju Izraela in Transjordanije ter njegovi raziskovalni zvezki so iz\xc5\xa1li postumno."